የግብፅ መንግስት ህገ ወጥ የሰዎች ዝውውር አካሂደዋል ያላቸውን 40 ግለሰቦች ለፍርድ ሊያቀርብ ነው
የግብፅ መንግስት ህገ ወጥ የሰዎች ዝውውር አካሂደዋል ያላቸውን 40 ግለሰቦችን ለፍርድ እንደሚያቀርብ ተገለጸ፡፡ሰዎች በገዛ ምክንያት የሚኖሩበትን ሃገር ለቀው በምጣኔ ሃብታቸው ወዳደጉ የአለም ሃገራት ይሰደዳሉ፡፡ስደተኞች በቀዳሚነት ከሚመርጧቸው መካከል ደግሞ የአውሮፓ እና የአረብ ሃገራት ይጠቀሳሉ፡፡አብዛኞቹ ወደነዚህ አህጉር እና ሃገራት የሚደረጉ ጉዞዎች ደግሞ በመኖር እና በመሞት አጣብቂኝ መካከል የሚደረጉ ህገ ወጥ ጉዞዎች መሆናቸውን መረጃዎች ያሳያሉ፡፡ዜጎቻቸው በህገወጥ መንገድ ከሚሰደዱባቸው የአፍሪካ ሃገራት መካከል ደግሞ ኤርትራ ናይጄሪያ እና ሱዳን በቀዳሚነት ይጠቀሳሉ፡፡በተለይም በሜዲትራንያን በኩል የሚደረጉ ህገወጥ ጉዞዎች የበርካቶችን ህይወት ቀጥፏል፡፡ከስደተኞቹ ጀርባ ደግሞ ህገወጥ አዘዋዋሪዎች ተጓዦቹ በአሰቃቂ መንገድ እንዲጓዙ በማድረግ በርካቶቹን ወደ ሞት ጎዳና ይመራሉ፡፡ሃገራትም በዚሁ የወንጀል ድርጊት ላይ የተሳተፉ ሰዎችን ለመቆጣጠር የተለያዩ ህጎችን ያወጣሉ፡፡ከነዚህም መካከል ግብፅ ተጠቃሽ ስትሆን ሃገሪቱ በየጊዜው እየተባባሰ የመጣውን ህገወጥ የሰዎች ዝውውርን ለመከላከል በፈረንጆቹ የዘመን አቆጣጠር በ2016 ህግ በማፅደቅ ተግባራዊ አድርጋለች፡፡በቅርቡ በሺዎች የሚቆጠሩ ስደተኞች በግብፅ ሰሜናዊው ክፍል በኩል በጀልባ ሜዲትራኒያንን በማቋረጥ ወደ አውሮፓ ሃገራት ለመጓዝ ሙከራ ማድረጋቸውን ያስታወሰው አሶሺየትድ ፕረስ  ህገወጥ ጉዞው በየጊዜው እየጨመረ መምጣቱን ዘግቧል፡፡ይህን ተከትሎ የግብፅ መንግስት ህገ ወጥ የሰዎች ዝውውር አካሂደዋል ያላቸውን 40 ግለሰቦችን ለፍርድ ሊያቀርብ መሆኑን ዘገባው አስነብቧል፡፡የግብፅ ዋና አቃቢ ህግ ናቢል ሳዴቅ እንዳሉት ተጠርጣሪዎቹ ከህገወጥ የሰዎች ዝውውር በተጨማሪ በወሲብ ንግድ፣ በጉቦ እና በሌሎች ወንጀሎች ክስ የተመሰረተባቸው ሲሆኑ ጥፋተኝነታቸው በፍርድ ከተረጋገጠ እስከ 15 ዓመት የእስር ጊዜ ይጠብቃቸዋል፡፡ ተጠርጣሪዎቹ ለፍርድ የሚቀርቡበት ቀን ግን በግልፅ አልተቀመጠም፡፡